Татар исемнәре кушыгыз

	Унынчы гасыр башында Идел буе болгарлары ислам динен кабул иткәч, кулланышка гарәп графикасын, гарәп алфавитын алганнар. Шул чорлардан, ерак бабаларыбыз мәҗүси исемнәреннән арынып, балаларына гарәп исемнәре һәм Коръән сүрәләреннән алынган сүзләрне исем итеп куша башлаганнар. 	 Гадәттә балага исемне аның колагына муллалар әйтеп кушкан. Бу үткән гасырның утызынчы елларына кадәр шулай дәвам иткән. Шул елларда мәчетләр җимерелеп, дин әһелләре репрессияләнгән, гарәп графикасы башта – латинныкына, аннан кириллицага алыштырылган. Шәһәрләрдә генә түгел, авылларда да хакимияткә ВКП членнары (хәзергечә әйтсәк, коммунистлар) килгән. Советлар Союзы чорында җитәкче һичшиксез коммунист булырга тиеш иде. Коммунист булгач син дингә ышанмыйсың бит инде, дингә ышанмагач балаларыңа гарәп исемнәре куша алмыйсың һәм бу ярамый да. Менә шул чорларда татарларда, нигездә коммунистлар гаиләләрендә, балаларына революция белән бәйле Револь, Мэлс, Ленар, Люция, Октябрина, Марсельеза һ.б. исемнәр куша башлаганнар. 
	---	
Татарстан яшьләре

	№ --- | 05.02.2021	


